Crocosmia × crocosmiiflora

Crocosmia × crocosmiiflora Iridaceae familiako landare fanerogamoa da. Lore gorri-laranja deigarriak dituen landarea da, Euskal Herrian inbaditzaile kontsideratzen dena.

 Historia eta taxonomia 
Crocosmia generoak jatorria Hegoafrikan badu ere, Crocosmia × crocosmiiflora 1880. urtean sortu zen Frantzian Victor Lemoinek C. aurea eta C. pottsii hibridatu zituenean. Lemoinek Montbretia crocosmiiflora izena eman zion hibridoari baina 1932an Crocosmia × crocosmiiflora izendatu zuten. Lorezaintzan "montbretia" izena ere erabiltzen da literaturan.

Crocosmia generoaren etimologian grezierazko krokos ("azafrai") eta osme ("usaina") elkartzen dira. Izan ere landare honen hosto lehortuak ur berotan murgiltzen direnean azafraiaren antzeko usain indartsua jariatzen dute.

 Deskribapena 
90 cm arteko ezpata itxurako hostoak hazten zaizkio landarearen oinarritik. Oinarrian kormo bat du, urtebete irauten duena. 

Loreak hostoak baino zerbait altuagoak diren zurtoinetan ateratzen dira adarkatuta. 5 cm inguruko lore gorri-laranjak dira, hodi itxurakoak, pixka bat okertuak.

Fruituak 7 x 9 mm inguruko kapsulak dira.

 Landare inbaditzailea 
Europa guztian bezala, Euskal Herrian ere landare inbaditzaile kontsideratzen da. Bertakoak diren landareekin lehiaketan sartzen da eta azkar ugaltzen da, bereziki erreka ertzetan. Hainbat herritan auzolana antolatu izan da kroskomia landareak errotik kentzeko.

 Iruditegia 

 Erreferentziak 

 Kanpo estekak 

Kategoria:Iridaceae
Kategoria:Landare inbaditzaileak
Kategoria:1880. urtean deskribatutako landareak
Kategoria:Sendabelarrak